Swygsame dwelmhandelaar blykbaar onstuitbaarDie vermeende dwelmhandelaar van Brakpan het R4 000 se dwelms by haar gehad. Foto: SAPD Lede van Ekurhuleni-metropolisie se dwelmeenheid het Sondag gereageer op inligting dat ŉ vrouedwelmhandelaar glo opnuut haar ware in Curryweg op Brakpan verkoop, presies ŉ week nadat sy op ŉ soortgelyke aanklag in hegtenis geneem is. Sondag het lede van die eenheid haar weer in hegtenis geneem, dié keer met dwelms met ŉ geskatte straatwaarde van R4 000 en amper R300 kontant in haar besit. Nadat hulle die sogenaamde Lolli-huis in Curryweg, wat aan lede van die eenheid uitgewys is, deursoek het, het hulle op 30 Mandrax-tablette, 70 sakkies dagga en nog 16 geknoopte sakkies dagga asook ŉ plastieksak met meer as 2,5 kg van dié dwelm afgekom. Die 43-jarige verdagte, wat haar swygreg uitgeoefen het toe sy ondervra is oor hoekom sy steeds op straat werk nadat sy ŉ week tevore ook in hegtenis geneem is, word in die Brakpanse polisiestasie aangehou op aanklagte van dwelmhandel. Sy kom na verwagting Maandagoggend in die plaaslike landdroshof voor.